CELEX: E2011J0019
Language: hu
Date: 2012-11-30 00:00:00
Title: A Bíróság ítélete ( 2012. november 30. ) az E-19/11. sz., – Vín Tríó ehf. kontra Izlandi Állam ügyben (Áruk szabad mozgása – Elfogadhatóság – Termékkör – Az EGT-megállapodás 11. és 16. cikke – Kereskedelmi jellegű állami monopóliumok – A monopóliumok fennállására és működésére vonatkozó szabályok – Termékek kiválasztására vonatkozó szabályok – A koffeint vagy hasonló serkentőket tartalmazó alkoholtartalmú italok forgalmazásának megtagadása – A belföldi és az importált termékek közötti megkülönböztetés – Belföldi előállítás hiánya)

14.3.2013   
            
            
               HU
            
            
               Az Európai Unió Hivatalos Lapja
            
            
               C 75/15
            
         A BÍRÓSÁG ÍTÉLETE
   (2012. november 30.)
   az E-19/11. sz.,
   Vín Tríó ehf. kontra Izlandi Állam ügyben
   (Áruk szabad mozgása – Elfogadhatóság – Termékkör – Az EGT-megállapodás 11. és 16. cikke – Kereskedelmi jellegű állami monopóliumok – A monopóliumok fennállására és működésére vonatkozó szabályok – Termékek kiválasztására vonatkozó szabályok – A koffeint vagy hasonló serkentőket tartalmazó alkoholtartalmú italok forgalmazásának megtagadása – A belföldi és az importált termékek közötti megkülönböztetés – Belföldi előállítás hiánya)
   2013/C 75/08
   Az E-19/11. számú, Vín Tríó ehf. kontra Izlandi Állam ügyben – a Bírósághoz a Héraðsdómur Reykjavíkur (reykjavíki körzeti bíróság) által az EFTA-államok közötti, Felügyeleti Hatóság és Bíróság létrehozásáról szóló megállapodás 34. cikke alapján benyújtott, arra vonatkozó KÉRELEM tárgyában, hogy az EGT-megállapodás 11. és 16. cikkével ellentétes-e az, ha az alkohol-kiskereskedelem tekintetében fennálló állami monopólium jogosultja megtagadja a koffeint vagy hasonló serkentőket tartalmazó alkoholtartalmú italok kiskereskedelmi értékesítőhelyein történő forgalmazását – a Carl Baudenbacher elnökből, Per Christiansen előadó bíróból és Páll Hreinsson bíróból álló Bíróság 2012. november 30-án ítéletet hozott, amelynek rendelkező része a következőképpen szól:
   
                
            
            
               Nem ellentétes az EGT-megállapodás 16. cikkének (1) bekezdésével, ha valamelyik EGT-tagállam jogszabályban vagy igazgatási intézkedés révén úgy rendelkezik, hogy az alkohol-kiskereskedelem területén állami monopóliummal felruházott szerv megtagadhatja a koffeint vagy hasonló serkentőket tartalmazó alkoholtartalmú italok kiskereskedelmi értékesítőhelyein történő forgalmazását.
            
         
                
            
            
               Az ilyen kiválasztási szabálynak azonban azonos módon kell vonatkoznia a serkentőket tartalmazó belföldi, illetve importált alkoholtartalmú italokra. Ha – miként a jelen esetben – nincs belföldi előállítás, és a kiválasztási szabály nem a hasonló termékek belföldi előállítását kívánja védeni, nem tekinthető úgy, hogy az intézkedés hátrányos helyzetbe hozná a más EGT-tagállamokból származó gazdasági szereplőket vagy termékeket.